Ole M. Nielsen (KRF), 2002-01-10:
Undskyld, at jeg ikke var helt opmærksom, men jeg var ved at benytte mig af retten til at blive klogere ved at blive manuduceret lidt af den radikale ordfører, og så vil jeg sige, at jeg tror, jeg har pådraget mig en arbejdsskade ved at sidde nede ved bagvæggen, hvor det trækker koldt ned, så jeg får kronisk snue, tror jeg.
Vi må se, om vi kan få det anerkendt som en arbejdsskade.
Jeg er ikke ordfører på området her og slet ikke specialist på det.
Det siger jeg ikke, fordi jeg ikke vil angribes for det, jeg måtte komme til at sige, men det er for at undskylde og sige, at det ikke er sikkert, det er fuldkomment.
Jeg synes, at det er utrolig svært stof det her, og jeg synes nok, at man alligevel må se den socialdemokratiske og den radikale ordførers krav til regeringspartiernes og andres ordførere om, at de nu må bestemme sig, i det lys, at lovforslaget fra den tidligere regering trods alt ikke kom frem før her i efteråret.
Det er jo meget et spørgsmål om holdninger det her, og vores ændrede syn på arbejdsskader er jo et produkt af et helt andet menneskesyn, end vi havde engang.
Det er jo fantastisk, at vi nu har mange flere arbejdsskader, selv om vi har betydelig lettere arbejde og - det må vi konstatere - bedre arbejdsmiljø.
De mange museskader f.eks. kommer jo af arbejde, som man ikke kan forstå at man kan få skader af - noget, der er så let.
Jeg har arbejdet i foderstofbrancen og er nu så gammel, at jeg har kendt folk, der har båret 100-kg-sække på loftet ude ved landmændene i 30 år, og de fik ikke noget, man vil anerkende som arbejdsskade, men de blev slidt, og det er vel egentlig fair nok, at man efter 30-40 år på arbejdsmarkedet ikke er helt ny længere, men er det en arbejdsskade?
Jeg vil ikke afvise, at det, der ligesom er lagt op til her, kan være, at nedslidning af bevægeapparatet er en arbejdsskade
, men jeg synes bare, at det er problematisk. Det, jeg lige talte med den radikale ordfører om, var, at jeg opfattede det sådan, at der ikke længere skulle være krav om medicinsk eller teknisk dokumentation for årsagssammenhængen, men jeg blev så overbevist om, at det var en misopfattelse, jeg havde der.
For ellers vil jeg nok sige, at så kan jeg godt forstå, at arbejdsgiverne er lidt skræmte.
Det er helt oplagt, at arbejdsskader skal forebygges på arbejdsmarkedet.
Men vi har jo et andet problem, som er en af årsagerne til de mange arbejdsskader, og det er, at mange mennesker jo desværre ikke er fysisk udviklet i dag og derfor ikke kan tåle mosten, for nu at sige det på den måde, altså er for udsatte for arbejdsskader. Jeg forsvarer ikke arbejdsgivernes holdninger, men jeg forstår på den anden side godt deres tilbageholdenhed, for det er jo et økonomisk spørgsmål, og hvis man i for vid grad åbner en ladeport, er det jo noget, der kommer til at koste
penge, og så ved vi jo også, at så er det nok arbejdsgiverne, der kommer til at betale i første omgang, men de indregner det jo i deres samlede arbejdskraftomkostning, og så bliver det taget med næste gang, man skal have overenskomstforhandlinger.
Sådan er det bare.
Omkostningerne i vores fag er steget så og så meget, og vi kan give så og så meget, ikke sandt?
Så er der kun så og så meget tilbage til lønstigninger.
Der er jo ikke noget her i verden, der betales af arbejdsgiverne.
De lægger kun pengene ud i første omgang.
Den forståelse synes jeg også godt vi må have med ind i det. Alt det her er nogle principielle overvejelser.
Jeg synes bestemt, at vi skal have gjort noget ved den arbejdsskadeforsikring.
Jeg synes måske også nok, at det i lidt for høj grad er at skyde bolden til hjørne, når ministeren nu vil lægge det over til arbejdsmarkedets parter.
Men jeg forstod også, at hensigten var, at der skulle gøres noget ved det hurtigt.
Så jeg erklærer mig ikke hverken for eller imod det foreliggende lovforslag.
Jeg vil gerne være med til at forhandle om det.
Det er helt klart, at vi skal have nedbragt sagsbehandlingstiderne, og vi skal også have betydelig bedre formuleringer, som der jo altså også er lagt op til, med hensyn til arbejdsskadebegrebet.
Men helt lige nøjagtigt hvor stregen i sandet skal være, må jeg indrømme at jeg ikke er afklaret med hensyn til.